หุ้นวันนี้
รอผลยุโรป
15 ก.ย. 2554

รอผลยุโรป
ตลาดหุ้นวันที่ 15 ก.ย. หุ้นยังผันผวน ฝากความหวังไว้กับการประชุมผู้นำกลุ่มประเทศยุโรป ว่าจะช่วยเหลือและแก้ปัญหากรีซอย่างไร
นายสมชาย เอนกทวีผล ผู้อำนวยการฝ่ายวิเคราะห์ บล.ฟินันเซียไซรัส เปิดเผยว่า ดัชนีหุ้นยังคงผันผวนตามปัจจัยต่างประเทศ โดยรอผลการประชุมของผู้นำเยอรมนีและฝรั่งเศส ว่าจะหาทางช่วยกรีซชำระหนี้อย่างไร แต่แนวโน้มระยะยาวดัชนียังอยู่ในทิศทางอ่อนตัวอยู่ เนื่องจากกรีซยังไม่มีการแก้ไขปัญหาที่ชัดเจน 
“วันที่ 14 ก.ย. ดัชนีดีดขึ้นอย่างรวดเร็วในช่วงบ่าย เพราะนักลงทุนเก็งกำไรผลประชุมผู้นำยุโรปตอนค่ำ ซึ่งหากไม่มีมาตรการอะไรก็ไม่มีผลกับดัชนีหุ้น หรือถ้ามีข่าวดีก็ช่วยให้หุ้นรีบาวด์เพียงระยะสั้นเท่านั้น”
ช่วงนี้ประเมินแนวต้านที่ 1,030-1,035 จุด และแนวรับ 1,007-1,010 จุด 
กลยุทธ์การลงทุนหากต้องการซื้อเพื่อลงทุนระยะยาว ควรรอหุ้นปรับฐานให้จบหรือรอนิ่งกว่านี้ค่อยทยอยสะสม 
ตลาดหุ้นวันที่ 14 ก.ย. ดัชนีหุ้นผันผวนสูงตามต่างประเทศ ภาคเช้าดำดิ่งลง 20 จุด แต่เปิดบ่ายมีแรงไล่ซื้อหุ้นพลังงาน ดันดัชนีติดลบเพียง 2 จุด แต่ไปต่อไม่ไหว นักลงทุนทิ้งหุ้นธนาคารพาณิชย์ ส่งผลให้ดัชนีลงไปปิดที่ 1,022.96 จุด ลดลง 8.71 จุด หรือ 0.84% มูลค่าการซื้อขาย 29,184 ล้านบาท
ด้านนักลงทุนยังคงทิ้งหุ้นหนักมือขึ้น 3,524 ล้านบาท สถาบันช่วยซ้ำอีก 1,666 ล้านบาท ส่วนบัญชี บล.ซื้อ 1,773 ล้านบาท และรายย่อยช้อนต่อ 3,418 ล้านบาท